Danzig oli siirtynyt Puolan toisessa jaossa vuonna 1793 Preussin haltuun. Kun Napoleonin joukot löivät Preussin Jenan–Auerstedtin taistelussa lokakuussa 1806, luotiin puoli-itsenäinen Danzigin tasavalta osasta entisen Länsi-Preussin maakuntaa. Tasavallan todellista valtaa käytti ranskalainen kuvernööri Jean Rapp. Ranska keräsi alueelta raskaita veroja ja maksuja valmistellessaan vuonna 1812 aloitettua sotaretkeä Venäjälle.